Mir schreibet's Johr 1759. En Marbach am Necker wohnt em a kleina ärmlicha Heisle a brava ond fleißiga Familie. Dera hot dr liabe Gott nomol a Kend schenka wella. Wia bei dr Frau grad d' Weha eisetzet,  hört se vom Kirchdurm, wo ganz en dr Näh isch, a Glock leida, ond en deam Moment brengt se an Bua zor Welt. Do drieber isch se froh ond glicklich. Dr Vadder vermerkt d' Geburt en dr Familiabibel: "Den 10. November 1759 schenkte Gott uns einen Sohn." Bei dr Dauf kriagt'r da Nama Johann Christoph Friedrich.